Fotbalul românesc e în doliu. "Fundașul cu șapte inimi", de la Petrolul Ploiești, a murit
O nouă zi de doliu în fotbalul românesc. Fostul jucător Petre Butufei, poreclit "fundașul cu șapte inimi", tocmai datorită rezistenței sale în teren, a murit la vârsta de 69 de ani, potrivit realitatea.net.
Anunțul a fost făcut de clubul la care a scris istorie, Petrolul Ploieşti.
"Rămas bun, Petrică Butufei! Ne-a părăsit un simbol al Petrolului Ploiești, un adevărat fundaş de fier, un căpitan, un om care şi-a pus, aproape toată cariera, în slujba 'galben-albaştrilor'. Odihneşte-te în pace, Petrică Butufei! Condoleanţe familiei îndoliate!", este mesajul transmis de echipa prahoveană.
Reprezentanții peluzei Ilie Oana au precizat: "Un om care și-a dedicat întreaga viața pentru Petrolul, din nefericire astăzi nu mai este printre noi. Fundașul cu șapte inimi, cum dumnealui era poreclit va veghea tot ceea ce inseamna Petrolul din cer. Un om deosebit, o figura emblematica a boemului fotbal ploieștean. Dumnezeu să te odihnească, Nea Petrică!"